Parentela

La parentela  l'è un vìncul intra di personn che i vegen zü da l'istess Antenaa. 'Stu vìncul el pö vess creaa da legam biulogegh, suciaj, cultüraj o giüridegh. 

La parentela la pö vess direta quand che i personn i vegnen zü  vöna da l'altra (presempi int el cas de pader e fiö) e indireta quand che i personn i vegnen mia zü vöna da l'altra anca se i gh'hann un antenaa cumün (presempi fradej o cüsín).

Grad de Parentela

 Cügnaa/cügnada 
I cügnaa (en Lombàrt orientàl: chignàcc/chignàde; singolar chignàt/chignàda, ma ach cögnàt/cögnàda) i henn i fradee o i surel de la persona cun la qual vön l'è spusaa, e i spus di fradee e di surel che vön el gh'ha.
 I fiö di cügnaa i henn i nevud
 Una persona l'è semper el cügnaa de sò cügnaa
 Föra de la persona cun la qual vön l'è spusaa, i fiö de la sò madonna i henn cügnaa (ma mia tüt i cügnaa i henn fiö de la so madonna)

 Spus 
El spus (isé pò a 'n  Lombàrt orientàl) l'è 'l marii o la mujee.
 I fradel/surel del spus, o i spus di fradel/surel, i henn i cügnaa

 Cüsín/cüsína 
Una persona l'è el cüsin o la cüsina (en Lombàrt orientàl: cüzì/cüzìna ma apò germà/germàna o zermà/zermàna) d'un'altra persona se i gh'hann un antenaa in cumün. El ligam de parentela l'è indegaa cun un grad. 

 Una persona l'è semper el cüsin de so cüsin.
 I fradee e i surel di cüsin i henn anca lur cüsin
 Dumà int el cas di "prim cüsin" i genitur di cüsin i henn el barba e la medina

 Barba/Meda 
I barba/med  (en Lombàrt orientàl barba/mede) i henn i fradee, i surel, e i cügnaa di genitur d'una persona.
 Una persona l'è nevud de so barba/medina

Al dì d'incö i talianism ziu/zia (o zio/zia) i sustitüissen de suvent i nom nativ lumbard.

Fradee/surela
Du personn i henn fradee (anca fradej, en Lombàrt orientàl: fradèi o fredèi) o surel (en Lombàrt orientàl: sorèle) (o fradee e surela) quand che i gh'hann i istess genitur. 

 I fradee di genitur i henn i barba; i surel di genitur i henn i medinn.

Categoria:Antropologia